מותה של ערביה בת 48 מהכפר בידיא בליל שבת עדיין נחקר, ונסיבות האירוע וזהות הפוגעים בה אינן ברורות עדיין. צו איסור הפרסום על הפרשה מונע כתיבת פרטים הידועים לנו, אולם ניתן לומר בזהירות כי במערכת הביטחון נבדקים כל כיווני החקירה, וכי כלל לא ברור האם אבן היא שהביאה למותה של האשה.

אלא שפעיל השמאל הקיצוני יריב אופנהיימר כבר צייץ במהלך השבת בחשבון הטוויטר שלו "הוכחה" לכך שהאירוע בוצע בידי יהודים, לאחר שרבים הטילו בכך ספק.

"מנגנוני הדחקה עובדים שעות נוספות, אז ככה: מי שמכיר את השטחים יודע להבדיל בין רכב פלסטיני לרכב ישראלי ע״פ לוחיות זיהוי, כיוון נסיעה וסממנים נוספים. מתנחלים לא נוסעים בליל שבת לכן סיכוי קלוש שפלסטינים יידו אבנים דווקא אז, גם צהל והמשטרה סבורים כך. יהודים רצחו פלסטינית, תתמודדו".

ובכן, פנינו ליומן האינתיפאדה המושתקת שאנו מסקרים בקול היהודי, יומן המביא מדי שבוע לכל הפחות עשרות אירועים בהם ערבים מיידים אבנים ובקבוקי תבערה ופוגעים ביהודים בדרכים שונות.

בדיקה קלה העלתה כי ערבים בהחלט מיידים אבנים בשבת, וגם טועים לא פעם בזיהוי ופוגעים בערבים.

כמה מהאירועים של "טעות בזיהוי" התרחשו אגב בשבת עצמה, ואחד מהם אף התרחש באזור צומת תפוח סמוך למקום בו נטען כעת כי נהרגה אותה אשה ערביה.

כך למשל נפצעו בחודשים האחרונים ערבים מאירועי טעות בזיהוי בהם ערבים אחרים יידו לעברם אבנים, בכפר חיזמא, סמוך לענתות, באזור בית לחם, בהר חברון ועוד.

בנוסף דווחו אירועים רבים שהתרחשו בשבתות, בפרט בכבישים בהם ישנם יהודים שאינם שומרים שבת ונוסעים בהם. הכביש בו נטען כי התרחש האירוע מחבר את העיר אריאל לאזור מגדלים ובקעת הירדן, איזורים המאופיינים בתושבים יהודים שחלקם אינם שומרים שבת.

חקירת האירוע נערכת בידי השב"כ והיחידה לפשיעה לאומנית בימ"ר ש"י וכיוון חקירה מרכזי עוסק באפשרות שיהודים יידו אבנים. בשב"כ ביצעו מספר פעולות חקירה אך נאסר על פרסומן עקב צו איסור הפרסום.

עם זאת כאמור גם במערכת הביטחון לא יודעים לומר בודאות היכן התרחש האירוע ומיהם מבצעיו.